मिशन-2019 के आगामी लोकसभा चुनाव में 350 प्लस सीट व विधानसभा चुनाव में 60 प्लस सीट जीतने का लक्ष्य लेकर भाजपा ने अपनी तैयारियां और तेज कर दी है। भाजपाइयों ने विगत चुनाव में हुई पुरानी गलतियों में सुधार करने का संकल्प लेते हुए रविवार को खरसावां के आकर्षिणी गेस्ट हाउस परिसर में भाजपा की खरसावां विधानसभा स्तरीय एक बैठक जिला अध्यक्ष उदय सिंहदेव की अध्यक्षता में की। बैठक में मुख्य अतिथि के रूप में उपस्थित पूर्व मुख्यमंत्री अर्जुन मुंडा ने भाजपा का मिशन 2019 चुनाव के लिए जीत का मंत्र दिया। कहा-जो बूथ जीतेगा, वही चुनाव जीतेगा। इसके लिए अभी से तैयारी शुरू कर दें। हम सब कार्यकर्ता स्वयं अपनी जिम्मेदारी समझें। हम सब भाजपा के जिम्मेदार सिपाही हैं। इस दौरान विधायक साधु चरण महतो ने संगठन को मजबूत करने के लिए खरसावां विधानसभा सभा क्षेत्र को गोद लेने की घोषणा की। इस दौरान भाजपा जिला प्रभारी अशोक षांडगी ने खरसावां विधानसभा क्षेत्र के खरसावां, कुचाई, सरायकेला, गम्हारिया व खूंटपानी मंडल स्तर पर बारी बारी से बूथ कमिटि गठन का समीक्षा की। साथ ही कार्यकर्ताओं को बहानेबाजी छोडकर काम करने की नसीहत दी। भाजपा के कोल्हान प्रमंडल के संगठन प्रभारी सह आदित्यपुर नगर निगम के महापौर विनोद श्रीवास्तव ने कहा कि भाजपा एक परिवार है। कार्यकर्ता अपने कर्तव्य एवं दायित्व को समझें। जिला अध्यक्ष उदय सिंहदेव ने कहा कि सिल्ली के चुनाव से सीख लेने की जरूरत है। नेता-कार्यकर्ता अपनी जिम्मेदारी नहीं समझ रहे हैं।